Carsten Bach (LA), 2025-12-02:
Tak for ordet, formand.
Til den store skare af forsamlede ordførere her i kredsen vil jeg sige, at i lyset af den sikkerhedspolitiske udvikling er det bestemt på tide at få styr på noget så basalt som beskyttelsesrum.
Det er netop derfor, vi er med i aftalen om beredskabsområdet, og det er derfor, vi bakker op om at modernisere reglerne på beskyttelsesrumsområdet.
Jeg noterer mig, at høringen viser, at der er en bred opbakning til retningen, og at der er støtte til det grundlæggende formål om at sikre et tilstrækkeligt antal funktionelle beskyttelsesrum og et mere klart nationalt ansvar.
Vi er i Liberal Alliance enige i, at det er klogt at flytte den grundlæggende beslutning om sikringsrumspligt fra de 98 kommuner til staten, der kan se på trusselsbilledet i sin helhed og på tværs af landet.
Det kommende arbejde skal være trusselsbaseret og bestemt ikke tilfældigt, og det skal også være transparent.
Vi noterer os også, at KL og Hovedstadens Beredskab efterlyser noget klarhed om, hvordan tilsynsopgaverne skal spille sammen med de fælleskommunale beredskaber, og hvordan data, der indberettes centralt, også kan bruges lokalt til planlægningen.
Det mener jeg er sund fornuft, og vi forventer, at ministeren sikrer en ordentlig datadeling, så vi ikke får opbygget nogle parallelle systemer.
Med lovforslaget får kommunerne en mulighed for at kræve oplysninger fra bygningsejere og i sidste ende faktisk foretage fysisk kontrol af sikringsrum uden en retskendelse, og Styrelsen for Samfundssikkerhed får tilsvarende beføjelser over for kommunerne.
En sådan kontrol skal bestemt være proportionel og inden for almindelige retssikkerhedsprincipper og så lidt bureaukratisk som muligt.
Tilsynet skal være risikobaseret, dialog og vejledning skal komme før sanktioner, og fysisk kontrol bør være en undtagelse.
Flere høringssvar efterspørger opdaterede tekniske reglementer, konkrete vejledninger og også en fælles vidensplatform.
Reglementerne for indretning af offentlige beskyttelsesrum og sikringsrum er mig bekendt over 20 år gamle, og styrelsen er først lige gået i gang med at opdatere dem.
Der bliver i høringssvarene direkte efterlyst en såkaldt hvidbog om moderne sikringsløsninger, fælles vejledninger og erfaringsfora og tydelig vidensdeling, så bygherrer hurtigere kan finde de rigtige løsninger.
Det er alt sammen vigtige budskaber til ministeren.
Hvis vi vil have tempo i opførelsen og opgradering af vores beskyttelsesrum, kræver det klare, moderne standarder og simple værktøjer, ikke blot at paragrafferne nu er på plads.
Netop her kommer føljetonen om vores beskyttelsesrum jo så ind i billedet.
Vi havde de politiske drøftelser for et års tid siden.
Vi indgik en politisk aftale i januar i år.
I maj udgik der så en befaling fra ministeren, men først her den 28. oktober kunne Styrelsen for Samfundssikkerhed udsende en tjekliste og sætte et såkaldt piloteftersyn af de eksisterende beskyttelsesrum i udvalgte kommuner i gang.
Det er selvfølgelig godt, at vi har en tjekliste, at den nu findes, og at der er pilotundersøgelser i gang, men hvis vi nu også skal være helt ærlige over for os selv, er tempoet simpelt hen ikke højt nok.
Når ministeren i bemærkningerne til lovforslaget her skriver, at udviklingen i trusselsbilledet kalder på rettidig omhu på beskyttelsesområdet, er det svært at forklare, hvorfor et så basalt værktøj som en tjekliste først ser dagens lys, næsten et år efter de politiske drøftelser og aftalen var på plads, og hvorfor kommunerne stadig væk er i en pilotfase.
Liberal Alliance vil gerne sige klart, at vi bakker op om ministerens retning, men vi forventer også, at tempoet skrues op i implementeringen.
Det gælder tjekliste, digitale løsninger, nye reglementer, brugbare vejledninger osv. osv.
Vi støtter selvfølgelig også den del af lovforslaget, der handler om CER-loven, men det er jo sådan set et eller andet sted et eksempel på, at vi lige skal have lappet noget, hvor det er gået lidt hurtigt.
Også her vil Liberal Alliance opfordre ministeren til at have fokus på kvalitet og rettidig omhu i lovforberedelsen.
Med de bemærkninger kan jeg på vegne af Liberal Alliance meddele, at vi støtter lovforslaget og ser frem til udvalgsbehandlingen.
Så er der jo nu blevet skabt en tradition for, at man som ordfører på talerstolen skal hilse fra et andet partis ordfører, og det vil jeg så også gøre.
Jeg skal hilse fra Radikale Venstres ordfører og sige, at de støtter lovforslaget.
Tak for ordet, formand.